## Sanitat impulsa amb un programa pilot la lactància materna durant els primers mil dies de vida en els centres de salut de Castelló

*** El projecte dona suport a la creació de comunitats de lactància materna, orientades a acompanyar i donar suport a les famílies en el procés**

La Fundació Fisabio i la Direcció General de Salut Pública, dependents de la Conselleria de Sanitat, han presentat el projecte pilot de promoció de la lactància materna durant els primers mil dies de vida, que es durà a terme en 16 centres de salut de la província de Castelló en el marc del projecte europeu JA PreventNCD.

L’experiència compta amb el suport de la iniciativa IHAN –promoguda per l’OMS i UNICEF–, el Centre de Salut Pública de Castelló i el Departament de Salut de Castelló, agents imprescindibles per a la seua implementació.

Entre els objectius de la iniciativa, es troben l’acreditació dels 16 centres de salut, amb els estàndards de l’OMS, i la implantació de comunitats de suport per a la lactància materna, declarada com a dret humà per l’ONU en 2016.

El programa IHAN acredita als equips dels centres de salut en un procés de diverses fases, avaluades externament. En cada fase, els professionals reben formació en bones pràctiques basades en evidència científica i reconegudes per l’OMS i UNICEF. Esta acreditació garantix que els centres oferixen un entorn segur i favorable per a mares i bebés durant la lactància.

Al seu torn, el projecte impulsa la creació de comunitats de lactància materna orientades a acompanyar i donar suport a les famílies en el procés. Per a la responsable del desenrotllament del projecte pilot, Marta García-Sierra, tècnica de Fisabio, és fonamental “involucrar activament municipis, associacions i grups locals per a crear xarxes que acompanyen la lactància”.

**Tallers pràctics, grups de suport i dinàmiques participatives**

Les activitats inclouen tallers pràctics, grups de suport i dinàmiques participatives. La jornada de llançament, celebrada en el Centre de Salut Pública de Castelló, ha reunit personal sanitari i associacions de suport a la lactància.

La presidenta d’IHAN, Salomé Laredo, ha subratllat la importància de la lactància materna: “Es tracta de l’alimentació prevista per la naturalesa per al correcte desenrotllament dels sers humans i que ens isquem d’eixa norma implica riscos per a la salut. Estem construint entre tots una comunitat sostenible de lactància materna”.

Altres autoritats han volgut mostrar el seu suport a la iniciativa, entre les quals el president d’UNICEF Comunitat Valenciana, Celestino Suárez; la directora d’Infermeria del Departament de Salut de Castelló, Graciela Alcaide i la subdirectora de Promoció de la Salut i Prevenció de la Direcció General de Salut Pública, Mara Garcés.

En la jornada de llançament han participat també associacions com Mamara i Amamanta que han presentat els tallers i metodologies per a la formació de grups de suport que seran incorporades en l’atenció dels centres participants.

Fecha: 06/01/2026